પૌરાણિક પુત્રીના વિવિધ સંસ્કાર કરવાની સાથે જ તેની ઉંમર પ્રમાણે તેને જુદાં જુદાં નામે સંબોધવામાં આવતી. વિષ્ણુપુરાણ ધર્મશાસ્ત્રને ટાંકીને આઠ વર્ષની ગૌરી, નવ વર્ષની રોહિણી, દસ વર્ષની કન્યા અને તેનાથી મોટી ઉંમરની બાલિકાને રજસ્વલા કહે છે. ભવિષ્ય પુરાણમાં આઠ વર્ષની ગૌરી, નવ વર્ષની રોહિણી, દસ વર્ષની કન્યા અને બાર વર્ષની પ્રૌઢા કે રજસ્વલા કહેવાય છે. વરાહ મહાપુરાણમાં એકવાસા અર્થાત્ કેવળ દિશાઓરૂપી વસ્ત્રવાળી સાત વર્ષની ઉંમર સુધીની બાળા, આઠ વર્ષની ઉંમરની ગૌરી, નવ વર્ષની રોહિણી, દસ વર્ષની કન્યા, સોળ વર્ષની વય સુધીની બાળા કે શ્યામા, બત્રીસ વર્ષની ઉંમર સુધીની યુવતી, પચાસ વર્ષની વય સુધીની પ્રૌઢા તથા તે પછીની ઉંમરની વૃદ્ધા કહેવાય છે.